b'\n_START_ARTICLE_\nSlavko Avsenik\n_START_SECTION_\n\xc5\xbdivljenje\n_START_PARAGRAPH_\nSlavko Avsenik se je rodil v \xc5\xa1est\xc4\x8dlanski dru\xc5\xbeini, bil je najmlaj\xc5\xa1i otrok. Po o\xc4\x8detovi \xc5\xbeelji so leta 1936 ustanovili dru\xc5\xbeinski orkester, v katerem je igral diatoni\xc4\x8dno harmoniko. Po kon\xc4\x8dani osnovni \xc5\xa1oli je ostal doma na kmetiji, kjer je ob prilo\xc5\xbenostih kaj zaigral. V tistem \xc4\x8dasu ga je navdu\xc5\xa1il skakalni \xc5\xa1port, tako da je leta 1946 postal \xc4\x8dlan dr\xc5\xbeavne reprezentance. Svoj osebni rekord je dosegel v Planici, in sicer je sko\xc4\x8dil 74 metrov. _NEWLINE_Leta 1952 se je poro\xc4\x8dil z Brigito, s katero sta tudi za\xc4\x8dasno prevzela gostilno. Zaposlil se je v  Ljubljani, kjer je postal pletilec v Tonosi. _NEWLINE_Naslednjega leta se je udele\xc5\xbeil radijske avdicije na Radiu Ljubljana, na kateri je bil sprejet. Na za\xc4\x8detku je igral harmoniko kot solist, \xc4\x8dez \xc4\x8das pa sta se mu pridru\xc5\xbeila \xc5\xa1e kitarist Lev Ponikvar in basist Jo\xc5\xbee Kelbl. Leta 1953 je raz\xc5\xa1iril zasedbo na trio, tako da je istega leta nastal Trio Slavka Avsenika v katerem sta poleg Slavka igrala \xc5\xa1e kitarist Mitja Butara in basist Borut Fin\xc5\xbegar. Pozneje je ob pomo\xc4\x8di brata Vilka trio raz\xc5\xa1iril na kvartet, nastal je Gorenjski kvartet v katerem so poleg Slavka igrali njegov brat Vilko Ovsenik na klarinetu, Franc Ko\xc5\xa1ir na trobenti in Franci Ogrizek na baritonu. V tej zasedbi so igrali vse do leta 1955, ko se jim je pridru\xc5\xbeil kitarist Lev Ponikvar. Tako je nastal Gorenjski kvintet, v tujini pa so nastopali pod imenom Oberkrainer Quintett._NEWLINE_Slavko je avtor skladb, katere je brat Vilko Ovsenik in kasneje sin Slavko Avsenik ml. aran\xc5\xbeiral. Ansambel je pod njegovim vodstvom postal zelo priljubljen, saj je nastopal skoraj po celem svetu. Leta 1975 je prejel Linhartovo plaketo._NEWLINE_Leta 1988 je sin Gregor prevzel gostilno Pri Jo\xc5\xbeovcu v Begunjah. Naslednje leto so se za\xc4\x8dele pojavljati te\xc5\xbeave s hrbtenico, ki so jih zdravniki re\xc5\xa1ili s posebnim ortopedskim pripomo\xc4\x8dkom, ki pa je bole\xc4\x8dino prenesel na kolke. Junija istega leta se je ansambel odlo\xc4\x8dil, da ne bo ve\xc4\x8d tako pogosto igral. Temu je sledila odlo\xc4\x8ditev o razpustitvi ansambla._NEWLINE_Zadnja leta \xc5\xbeivljenja je Slavko Avsenik pomagal voditi gostilno Pri Jo\xc5\xbeovcu. Le ob\xc4\x8dasno je igral pred ob\xc4\x8dinstvom. Nekatere skladbe, ki sta jih napisala z bratom Vilkom, so ponarodele in velikokrat jih drugi izvajalci igrajo v priredbah._NEWLINE_Ansambel Avseniki je dobil v \xc5\xa1tiridesetih letih delovanja 31 zlatih, eno platinasto in eno diamantno plo\xc5\xa1\xc4\x8do._NEWLINE_Tudi njegov sin Slavko Avsenik mlaj\xc5\xa1i je slovenski skladatelj._NEWLINE_Leta 2012 je bila v Begunjah na Gorenjskem ustanovljena edina originalna Avsenikova Glasbena \xc5\xa1ola. Redno se pou\xc4\x8dujejo vsi instrumenti, ki so bili zastopani v Gorenjskem kvintetu, izjemoma pa je pou\xc4\x8devanje mo\xc5\xbeno tudi  za posamezno skupino._NEWLINE_Po treh mesecih zdravstvenih zapletov je 2. julija 2015 umrl na kliniki za infekcijske bolezni v Ljubljani.'